ଡିଫ୍‌ଥେରିଆ ଟିକା ଏକ ଟିକା ଯାହା ଡିଫଥେରିଆ ରୋଗ ଜନ୍ମାଉଥିବା କୋରାଇନୋବ୍ୟାକ୍ଟେରିଅମ ଡିଫଥେରି ଜୀବାଣୁ ବିରୁଦ୍ଧରେ ପ୍ରୟୋଗ କରାଯାଏ । ଏହି ଟିକା ଦେବାଦ୍ୱାରା ପୃଥିବୀରେ ସନ୧୯୮୦ରୁ ସନ ୨୦୦୦ ମଧ୍ୟରେ ଏହି ରୋଗ ସଂଖ୍ୟା ୯୦% କମିଛି । ତିନି ପ୍ରାରମ୍ଭିକ ଡୋଜ ଦେବାପରେ ଏହା ୯୫% କାର୍ଯ୍ୟକାରୀ ହୋଇଥାଏ । ଏହାର ପ୍ରଭାବ ୧୦ ବର୍ଷ ପର୍ଯ୍ୟନ୍ତ ରହେ ଓ ତାପରେ ଆଉ ଗୋଟିଏ ବୁଷ୍ଟର ଡୋଜ ଆବଶ୍ୟକ ହୁଏ । ଛଅ ସପ୍ତାହ ବୟସରେ ଏହି ଟିକା ଦେବା ଆରମ୍ଭ କରାଯାଏ ଓ ପ୍ରତି ୪ ସପ୍ତାହରେ ଗୋଟିଏ ଡୋଜ ଦିଆଯାଇ ମୋଟ ୩ ଡୋଜ ଦିଆଯାଏ । ଡିଫ୍‌ଥେରିଆ ଟିକା ଅତି ନିରାପଦ । କ୍ୱଚିତ କିଛି ପାର୍ଶ୍ୱ ପ୍ରତିକ୍ରିୟା ଦେଖାଯାଏ । ଇଞ୍ଜେକସନ ନେଇଥିବା ସ୍ଥାନରେ କଷ୍ଟ ହୋଇପାରେ। ଗୋଟିଏ ଆବୁ ସେହି ସ୍ଥାନରେ ଦେଖାଯାଇପାରେ ଯାହା କିଛି ସପ୍ତାହ ପର୍ଯ୍ୟନ୍ତ ରହେ । ଦୁର୍ବଳ ଇମ୍ମ୍ୟୁନିଟି ଥିଲେ ବା ଗର୍ଭାବସ୍ଥାରେ ଏହା ନିରାପଦ ଥାଏ । ଡିଫ୍‌ଥେରିଆ ପ୍ରତିରୋଧ ନିମନ୍ତେ କେତେକ ମିଶ୍ରିତ ଟିକା ଦିଆଯାଉଛି । ଟେଟାନସ୍ ଟକ୍‌ସଏଡ୍ ସ‌ହିତ ମିଶିଲେ ଡିଟି ଟିକା, ଓ ପର୍ଟୁସିସ୍ ଟିକା ସାଥିରେ ମିଶିଲେ ଡିପିଟି ଟିକା ନାମ ଦିଆଯାଏ । ସନ ୧୯୭୪ରୁ ଏହାକୁ ଡବ୍ଲ୍ୟୁ.ଏଚ.ଓ ସ୍ୱିକୃତୀ ଦେଇଛି । ପୃଥିବୀର ପ୍ରାୟ ୮୪% ଲୋକ ଏହି ଟିକା ନେଇ ସାରିଛନ୍ତି । ଏହା ଇଞ୍ଜେକସନ ଆହାରରେ ମାଂସପେଶୀରେ ଦିଆଯାଏ । ଏହି ଟିକାକୁ ଥଣ୍ଡାରେ ରଖାଯାଏ କିନ୍ତୁ ବରଫ ଭଳି ନୁହେଁ । ଡିଫ୍‌ଥେରିଆ ଟିକା ସନ ୧୯୨୩ରେ ପ୍ରସ୍ତୁତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଟକ୍‌ସଏଡ୍ ମିଶ୍ରିତ ଟିକାର ମୂଲ୍ୟ ସନ ୨୦୧୪ରେ ଡୋଜ ପିଛା ୦.୧୨ରୁ ୦.୯୯ ଆମେରିକୀୟ ଡଲାର ଥିଲା । ଯୁକ୍ତରାଷ୍ଟ୍ର ଆମେରିକାରେ ଏହାର ମୂଲ୍ୟ ୨୫ ଡଲାର ।